STROPKOV. Stropkovská radnica rozšírila najbližšie Farmárske trhy o burzu kníh a športového oblečenia a potrieb.
Predaj poľnohospodárskych produktov vypestovaných miestnymi farmármi si už našiel svojich priaznivcov. Aj tentokrát sa trhy budú konať pod holým nebom na Námestí SNP v sobotu 23. marca od 7:00 do 14:00.
Predajné miesta sú zdarma. Kto nemá svoj predajný stolík, môžu mu ho zabezpečiť organizátori. Podmienkou je nahlásiť sa na odbore školstva a kultúry Mestského úradu v Stropkove, najneskôr však vo štvrtok 21. marca.
Registrácia pre ostatných predajcov nie je potrebná, poslúžila by však organizátorom k lepšej orientácii v počte očakávaných predajcov a tým k vytvoreniu potrebných podmienok.
Organizátori očakávajú, že ľudia prídu predávať a kupovať knihy, časopisy, platne, plagáty, pohľadnice, CD, DVD, VHS, audiokazety, prípadne aj kazety alebo klasické platne.
Rovnako priestor dostanú tí, ktorí majú doma nepotrebné športové potreby a oblečenie, čo môže poslúžiť ďalším. Prípadne si môžu vymeniť detské športové potreby za väčšie či menšie.